Tiltale for overtrædelse af udlændingelovens § 59, stk. 3, jf. § 13, stk. 1, ved uden fornøden tilladelse at have udført arbejde i Danmark
Ret: Retten i Nykøbing Falster (1. instans)
Faggruppe: Straffesag — Bødesag
Sagsemner: Søfart;
Udlændinge;

/

RETTEN I NYKØBING F.

D O M

afsagt den 29. juni 2021

Rettens nr. 1-2559/2021
Politiets nr. 1900-84160-00028-21

Anklagemyndigheden
mod
Tiltalte 10
CPR nr. 10 (Født 1972)

Anklageskrift er modtaget den 31. maj 2021.

Tiltalte 10 er tiltalt for overtrædelse af

udlændingelovens § 59, stk. 3, jf. § 13, stk. 1,
ved i perioden fra den 9. januar til den 9. marts 2021, uden fornøden
tilladense, at have udført arbejde i Danmark, idet han arbejdede som
Stilling på Slæbebåd 2 og Slæbebåd 1, som var fast stationeret i indre
dansk søterritorium og bistod Femern Belt Consortium med at fragte store
pramme frem og tilbage med jord/materiale i forbindelse med molebyggeri
i indre danske farvande ved Rødbyhavn i Lolland Kommune, hvor
slæbebådene lejlighedsvist anløber Rødbyhavns havn, og ikke i
almindelig, international frafik.

Påstande

Anklagemyndigheden har nedlagt påstand om bødestraf.

Tiltalte har nægtet sig skyldig.

Sagens oplysninger

Vidne 1 har afgivet forklaring. Forklaringen er lydoptaget og gengives
ikke i dommen.

Lovgrundlag

I udlændingelovens § 13, er anført:

"Udlændinge skal have arbejdstilladelse for at tage lønnet eller ulønnet
beskæftigelse, for at udøve selvstændig erhvervsvirksomhed eller for mod
eller uden vederlag at udføre tjenesteydelser her i landet. Arbejdstilladelse
kræves tillige til beskæftigelse på dansk skib eller luftfartøj, der som led i
rutefart eller i øvrigt regelmæssigt ankommer til dansk havn eller
lufthavn...

Std 75271



/

side 2

Stk. 3. Udlændinge- og integrationsministeren fastsætter nærmere
bestemmelser om, i hvilket omfang arbejdstilladelse kræves til arbejde på
søterritoriet eller kontinentalsoklen."

Af betænkning nr. 968/1982 om udlændinge fremgår side 194 f.:

"ad § 30
...
Bestemmelsen i 2. punktum svarer til reglen i udlændingebekendtgørelse
196/1980 § 38, stk. 1, 2. punktum. Efter bestemmelsen kræves der kun
arbejdstilladelse til beskæftigelse på et dansk skib eller fly, der
regelmæssigt ankommer til dansk havn eller lufthavn, men ikke til
beskæftigelse på et i Danmark registreret skib eller fly, som er i
udenrigsfart og derfor ikke regelmæssigt ankommer til Danmark.
Bestemmelsen opretholder således de hidtil gældende regler om
arbejdstilladelse til søfolk og flypersonale, men da den på et specielt
område fører til et andet resultat end reglen i 1. punktum, finder udvalget
det rigtigst, at bestemmelsen overflyttes fra bekendtgørelsen til loven.

Af bestemmelsen følger nemlig modsætningsvis, at der ikke kræves
arbejdstilladelse til beskæftigelse af udlændinge på danske skibe eller fly,
som ikke regelmæssigt ankommer til dansk havn eller lufthavn og ej heller
til besætningsmedlemmer på udenlandske skibe eller fly, selv om disse
regelmæssigt ankommer til danske havne eller lufthavne."

Udlændingelovens § 13, stk. 3, er udmøntet i udlændingebekendtgørelsens
§ 23 (nu bekendtgørelse 744/2021), hvoraf fremgår:

"Udlændinge skal foruden i de tilfælde, der er nævnt i udlændingelovens §
13, stk. 1, have arbejdstilladelse til arbejde på søterritoriet og
kontinentalsoklen."

Af betænkning nr. 882/1979 om udlændingelovgivningen administrative
retningslinjer fremgår side 98:

"... Tilladelse kræves ikke til arbejde på skibe, der passerer søterritoriet på
vej til danske eller udenlandsk havn, medmindre det drejer sig om et dansk
skib, der regelmæssigt anløber dansk havn, jfr. 2. punktum. I det omfang
udenlandske skibe efter saltvandsfiskeriloven eller internationale
overenskomster kan drive fiskerivirksomhed på dansk søterritorium,
kræves heller ikke arbejdstilladelse hertil. Udtrykket "arbejder på
søterritoriet"sigter således til virksomheder, der drives fra faste anlæg af
enhver art samt virksomheder, der drives fra flydende anlæg, der befinder
sig på søterritoriet med henblik på anlægsvirksomhed eller udnyttelse eller
udforskning af ikke levende naturforekomster. Under hensyn til den ringe
praktiske betydning af afgrænsningen har udvalget ikke fundet det
nødvendigt at præcisere



/

side 3

afgrænsningen mere detaljeret i bekendtgørelsesteksten..."

Rettens begrundelse og afgørelse

Det fremgår af ordlyden og forarbejderne til udlændingelovens § 13, stk.
1, at der kan sluttes modsætningsvist fra bestemmelsen, således at der ikke
kræves arbejdstilladelse til besætningsmedlemmer på udenlandske skibe,
selvom disse regelmæssigt ankommer til danske havne.

Tiltalte, der er russisk statsborger, har gjort tjeneste på en russisk
indregistreret slæbebåd, der i dansk indre søterritorium har slæbt pramme
med jord mv. i forbindelse med bygning af moler ved etablering af Femern
forbindelsen. Arbejdet er udført på skibet og det kan alene lægges til
grund, at skibet har anløbet dansk havn få gange for at proviantere og
tanke olie.

Uanset at arbejdet med at slæbe pramme med jord mv. må antages at
strække sig over flere måneder, så er arbejdet udført på et russisk
indregistreret skib og kan efter § 13, stk. 1, ikke antages at kræve
arbejdstilladelse.

Det bemærkes, at slæbning af pramme, efter forarbejderne til
udlændingebekendtgørelsens § 23, ikke kan antages at udgøre "arbejde på
søterritoriet" i denne bestemmelses forstand.

Det bemærkes endvidere, at en slæbebåd efter sin karakter ikke kan anses
for omfattet af udlændingelovens § 9 a, stk. 2, nr. 8, om boreplatforme,
boreskibe eller en anden sammenlignelig flytbar arbejdsplads, som
kortvarigt kommer ind på dansk område.

Som følge heraf frifindes tiltalte.

Thi kendes for ret:

Tiltalte 10 frifindes.

Statskassen skal betale sagens omkostninger.

Dommer